לחצו כדי להקטין חזרה

לחצו להגדלה

לדף הקובץתמונה אינטראקטיבית (לחצו להסבר)‏

---

רפובליקות ברית המועצות. למידע על רפובליקה, לחצו עליה

**רפובליקות ברית המועצות** (ברוסית: **союзные республики**) היו היחידות המנהליות הגבוהות ביותר בברית המועצות.

מבנה וסמכויות
-------------

למרות שלהלכה לכל רפובליקה הייתה מידה מסוימת של עצמאות במסגרת של פדרציה, למעשה לאורך רוב הזמן השלטון הריכוזי במוסקבה ריכז אצלו את רובן ככולן של סמכויות השלטון. לפיכך, הרפובליקות היו בעיקר כלי לחלוקה מנהלית של ברית המועצות. הן היו בעלות משטר סוציאליסטי, ובכולן למעט הרפובליקה הרוסית, פעלה מפלגה קומוניסטית עצמאית, שהיוותה חלק מהמפלגה הקומוניסטית של ברית המועצות.

בהתאם לחוקת ברית המועצות, הייתה מבוססת המערכת הפוליטית במדינה על מועצות פועלים (סובייטים), שהיו קיימות לאורך כל ההיררכיה האדמיניסטרטיבית, החל מהרמה המקומית, ועד לסובייט העליון שהיה ממוקם במוסקבה. במקביל למבנה האדמיניסטרטיבי הרגיל, קיימת הייתה בכל רפובליקה היררכיה מפלגתית מקבילה, שאפשרה לפוליטבורו מידה גדולה של שליטה בנעשה ברפובליקה. בעלי תפקיד במבנה האדמיניסטרטיבי הרגיל היו ככלל כפופים למקביליהם במבנה המפלגתי, ומינויים בכל הרמות הן במבנה המפלגתי והן במבנה הרגיל דרשו את אישור המפלגה. הנוהג המקובל ברפובליקות (למעט רוסיה) הכתיב כי ראש הרפובליקה יהיה פקיד מקומי, בעוד ראש המנגנון המפלגתי באותה רפובליקה יהיה נתין אחת הרפובליקות האחרות. לכל רפובליקה הייתה עיר בירה ומערכת משלה של סמלים לאומיים שכללו דגל, סמל, ולמעט רוסיה אף המנון.

חולשת סמכויותיהם של הרפובליקות נשארה עד לאמצע שנות השמונים, כשהרפורמות הפוליטיות שבהן נקט מיכאל גורבצ'וב גרמו לשחרור כוחות פוליטיים ריאקציוניים ולהתרופפות נוקשות המשטר, עד שהביאו לבסוף להתמוטטותו. כל הרפובליקות הסובייטיות לשעבר הן כיום מדינות עצמאיות, וכולן למעט שלוש המדינות הבלטיות קשורות בצורה רופפת זו לזו במסגרת חבר המדינות העצמאיות.

התפתחות
-------

מספר הרפובליקות לא היה קבוע, והשתנה בהתאם לנסיבות הפוליטיות לאורך ימי קיומה של ברית המועצות. לאחר שבשנותיה הראשונות של ברית המועצות המערכת סבלה מחוסר סדר, עד 1922 אורגנה ברית המועצות סביב ארבע רפובליקות: הרפובליקה הרוסית, הרפובליקה האוקראינית, הרפובליקה הבלארוסית ורפובליקת עבר-הקווקז. בשנים הבאות גדל המספר הזה בהתמדה. בשנת 1924, הפכו אוזבקיסטן וטורקמניסטן לרפובליקות בברית, ובשנת 1929 עשתה זאת טג'יקיסטן. בשנת 1936 הפכו קזחסטן וקירגיזסטן לרפובליקות, ובאותה השנה גם חולקה רפובליקת עבר-הקווקז לשלוש רפובליקות: הרפובליקה הגאורגית, הרפובליקה האזרית והרפובליקה הארמנית. בסוף שנת 1936 מספר הרפובליקות הכולל של ברית המועצות נעמד על אחת עשרה. עקב אירועי מלחמת העולם השנייה, בשנת 1940, הצטרפו במזרח אירופה ארבע רפובליקות חדשות: הרפובליקה המולדובית, ושלושת המדינות הבלטיות - ליטא, לטביה ואסטוניה. בשנה זאת נעשה שינוי נוסף, כאשר חבל קרליה שברפובליקה הרוסית הפך לרפובליקה עצמאית. רפובליקה זו התקיימה עד ל-1956, אז אוחדה עם הרפובליקה הרוסית מחדש. החל משנה זו, ועד התפרקות ברית המועצות בראשית שנות ה-90, נשאר מספר הרפובליקות והמבנה הכללי שלהן ללא שינוי.

רשימת הרפובליקות
----------------

| רפובליקות ברית המועצות |
| --- |
| דגל | רפובליקה | עיר בירה | שנת הצטרפות | אוכלוסייה (1959) | אוכלוסייה (1991) | שטח (קמ"ר) | מדינה עצמאית יורשת | דגל |
|  | הרפובליקה הסובייטית הפדרטיבית הסוציאליסטית הרוסית | מוסקבה | 1922 | 117,534,000 | 148,543,000 | 17,075,400 | הפדרציה הרוסית |  |
|  | הרפובליקה הסובייטית הסוציאליסטית האוקראינית | קייב | 1922 | 41,869,000 | 51,944,000 | 603,700 | אוקראינה |  |
|  | הרפובליקה הסובייטית הסוציאליסטית האוזבקית | טשקנט | 1924 | 8,106,000 | 20,708,000 | 447,400 | אוזבקיסטן |  |
|  | הרפובליקה הסובייטית הסוציאליסטית הקזחית | אלמטי | 1936 | 9,310,000 | 16,793,000 | 2,717,300 | קזחסטן |  |
|  | הרפובליקה הסובייטית הסוציאליסטית הבלארוסית | מינסק | 1922 | 8,055,000 | 10,260,000 | 207,600 | בלארוס |  |
|  | הרפובליקה הסובייטית הסוציאליסטית האזרית | באקו | 1936 | 3,698,000 | 7,137,000 | 86,600 | אזרבייג'ן |  |
|  | הרפובליקה הסובייטית הסוציאליסטית הגאורגית | טביליסי | 1936 | 4,044,000 | 5,464,000 | 69,700 | גאורגיה |  |
|  | הרפובליקה הסובייטית הסוציאליסטית הטג'יקית | דושנבה | 1936 | 5,358,000 | 1,980,000 | 143,100 | טג'יקיסטן |  |
|  | הרפובליקה הסובייטית הסוציאליסטית המולדובנית | קישינב | 1940 | 4,367,000 | 2,884,000 | 33,843 | מולדובה |  |
|  | הרפובליקה הסובייטית הסוציאליסטית הקירגיזית | בישקק | 1936 | 4,422,000 | 2,066,000 | 198,500 | קירגיזסטן |  |
|  | הרפובליקה הסובייטית הסוציאליסטית הליטאית | וילנה | 1940 | 2,711,000 | 3,728,000 | 65,200 | ליטא |  |
|  | הרפובליקה הסובייטית הסוציאליסטית הטורקמנית | אשגבאט | 1924 | 1,516,000 | 3,714,000 | 488,100 | טורקמניסטן |  |
|  | הרפובליקה הסובייטית הסוציאליסטית הארמנית | ירוואן | 1936 | 1,763,000 | 3,376,000 | 29,800 | ארמניה |  |
|  | הרפובליקה הסובייטית הסוציאליסטית הלטבית | ריגה | 1940 | 2,093,000 | 2,681,000 | 64,589 | לטביה |  |
|  | הרפובליקה הסובייטית הסוציאליסטית האסטונית | טאלין | 1940 | 1,197,000 | 1,582,000 | 45,226 | אסטוניה |  |

קישורים חיצוניים
----------------

ויקישיתוף מדיה וקבצים בנושא **רפובליקות ברית המועצות** בוויקישיתוף

| רפובליקות ברית המועצות |
| --- |
| רפובליקות סובייטיות | אוזבקיסטן • אוקראינה • אזרבייג'ן • אסטוניה • ארמניה • בלארוס • גאורגיה • טג'יקיסטן • טורקמניסטן • לטביה • ליטא • מולדובה • קזחסטן • קירגיזסטן • רוסיה | סמל ברית המועצות |
| רפובליקות קצרות ימים | עבר הקווקז • קרלו-פינית • אבחזיה • המזרח הרחוק • ליטא-בלארוס |
| רפובליקות אוטונומית | אבחזיה אסס"ר • נחצ'יבאן אסס"ר |

|  |  |
| --- | --- |
| בקרת זהויות עריכת הנתון בוויקינתונים | 
* GND: 4284121-5

 |